Dan il-Kunsill Ewropew kien Kunsill Ewropew maratona. Kien Kunsill Ewropew, kif ħabbarnieh mill-bidu nett, b'ħafna suġġetti diffiċli fuq l-aġenda u importanti għall-futur tal-Unjoni Ewropea. Naħseb li nista' ngħid li, wara diversi sigħat ta' laqgħat intensi u impenn politiku qawwi, għamilna pass importanti 'l quddiem għall-Unjoni Ewropea f'oqsma differenti. Kif tiftakru, eżatt sena ilu, f'Diċembru tas-sena l-oħra, iltqajna hawnhekk fi Brussell biex nikkommettu ruħna b'ambizzjoni għolja ħafna: in-newtralità klimatika sal-2050 għall-Unjoni Ewropea, u b'hekk ħadna rwol ta' ''tmexxija'' f'din it-tranżizzjoni klimatika, li hija tant essenzjali għall-Ewropej u għad-dinja kollha kemm hi. Forsi f'Diċembru ħadd ma setgħa jimmaġina li ftit ġimgħat wara, fil-bidu tal-2020, konna ser niffaċċjaw xokk tant serju: il-COVID-19, li kexxkixna kompletament u li mmobilizza azzjoni qawwija, diffiċli u eżiġenti mid-diversi istituzzjonijiet tal-Unjoni Ewropea, bil-mobilizzazzjoni tal-Istati Membri. Probabbilment sena ilu ħadd ma mmaġina li, sena wara, u fir-realtà inqas minn sena wara, ser niddiskutu l-kwistjoni tal-iżvilupp tal-vaċċini u tal-mobilizzazzjoni massiva tal-vaċċini biex nipproteġu lill-Ewropej, u wkoll biex nipproteġu l-bqija tad-dinja. L-ewwel punt li nixtieq insemmi huwa l-fatt li konna kapaċi naqblu biex nimplimentaw il-baġit pluriennali u l-fond ta' rkupru, li l-kontorni tagħhom kienu tfasslu f'Lulju. Naturalment, ser nibda billi nagħti ġieħ, b'mod ġenerali għall-aħħar sitt xhur, iżda speċjalment għal dan is-suġġett hekk importanti, lill-Kanċillier Angela Merkel, li xammret il-kmiem u għamlet l-almu tagħha, b'rieda, bi kreattività, b'impenn sħiħ, għall-Ewropa; biex tiżgura, bis-saħħa ta' tħejjija importanti ħafna qabel il-Kunsill Ewropew u waqt il-laqgħa, li jkollna din is-sorpriża sabiħa, dan il-pass 'il quddiem, sabiex niżguraw li aħna, bħala Unjoni Ewropea, ikollna l-kapaċità finanzjarja, kemm fil-baġit tradizzjonali tal-Unjoni Ewropea kif ukoll b'mod eċċezzjonali permezz ta' dan il-fond ta' rkupru, biex niffaċċjaw it-tranżizzjoni klimatika u t-tranżizzjoni diġitali, biex nirkupraw, biex nappoġġaw lin-negozji tagħna (żgħar, ta' daqs medju u kbar), nappoġġaw liċ-ċittadini, nappoġġaw lill-familji, għax nafu li l-pandemija tal-COVID hija xokk u li hemm bżonn naġixxu flimkien f'koeżjoni. Ninvestu, nirriformaw flimkien u naħdmu biex flimkien nilħqu l-istess objettivi u fl-istess ħin niżguraw li l-valuri tagħna (il-kwistjonijiet tal-istat tad-dritt, il-kwistjonijiet ta' governanza, dan kien mixtieq mill-Parlament Ewropew) ikunu jistgħu jiġu kkunsidrati, għax dawn huma l-bażi tad-DNA tal-proġett Ewropew. Kellna wkoll l-opportunità li naqblu dwar kif nistgħu nkomplu nagħmlu progress dwar il-COVID-19, il-kwistjoni tal-vaċċini, il-kwistjoni tar-rikonoxximent reċiproku tat-testijiet u din il-konvinzjoni li l-pass ewlieni li jmiss ser ikun il-kapaċità li, flimkien, niġġestixxu d-distribuzzjoni tal-vaċċini, biex niżguraw li l-aċċess għall-vaċċini fil-pajjiżi Ewropej kollha, u anke f'postijiet oħra fid-dinja, ikun ekwitabbli u ġust. Fl-aħħar nett, il-kwistjoni tal-klima. Irrid ngħid il-verità: biex ksibna unità fost is-27 stat membru, ħadna parti kbira tal-lejl. Kien faċli? Le, ma kienx faċli. L-ambizzjoni proposta mill-Kummissjoni Ewropea kienet għolja ħafna: li nżidu l-ambizzjoni klimatika tagħna għal tnaqqis ta' mill-inqas 55% sal-2030, biex nagħtu kredibbiltà lill-impenn tagħna għall-2050 u lir-rwol tagħna ta' tmexxija rigward il-klima, billi ftit jiem oħra, u dan huwa simbolu importanti, ser niċċelebraw il-ħames anniversarju mill-impenn li ħadna f'Pariġi, il-ftehimiet ta' Pariġi. Dan l-impenn ħadnieh mill-bidu nett bħala Unjoni Ewropea mal-istati membri tagħna u f'dan ir-rigward qed niġġieldu b'mod pożittiv u bil-qawwa fil-qafas tad-diplomazija dwar il-klima biex inħeġġu lil pajjiżi oħra u lil reġjuni oħra fid-dinja biex jingħaqdu magħna biex ukoll jappoġġaw din l-ambizzjoni kondiviża, biex flimkien niżviluppaw standards komuni. Fil-fatt kellna nimpenjaw ruħna, niddefinixxu flimkien il-prinċipji li minnhom aħna, l-Unjoni Ewropea mal-Istati Membri, ser niksbu dan l-objettiv, u kellna niddefinixxu wkoll kif ser naħdmu mal-Kummissjoni Ewropea, li r-rwol tagħha huwa essenzjali biex tippreżenta proposti speċifiċi sabiex inkunu verament kapaċi, mhux biss li nimpenjaw ruħna iżda wkoll li nwettqu l-impenji tagħna. Ninsabu kuntenti ħafna li, fi ftit sigħat, għada, fil-qafas tan-Nazzjonijiet Uniti, ser ikollna l-opportunità nesprimu l-unità, il-koerenza u l-fiduċja tal-Unjoni Ewropea f'din l-ambizzjoni klimatika. Kellna wkoll l-opportunità, mhux ser nitkellem fit-tul dwar dan, li nindirizzaw kwistjonijiet internazzjonali. Ir-relazzjoni bejn l-Ewropa u l-Istati Uniti wara l-elezzjonijiet il-ġodda fl-Istati Uniti. Iċ-ċarezza u x-xewqa li għandna biex nidentifikaw is-suġġetti li dwarhom irridu nistabbilixxu mill-ġdid alleanza ambizzjuża ma' pajjiż li huwa alleat, pajjiż li huwa ħabib li miegħu nikkondividu valuri qawwija ħafna, sodi ħafna u li miegħu nixtiequ niżviluppaw aktar sħubiji fil-ġejjieni f'diversi setturi, u li l-impenn multilaterali miegħu nixtiequ nerġgħu nagħtuh prijorità fuq l-aġenda: il-kooperazzjoni multilaterali, il-kooperazzjoni internazzjonali, li ċertament hija wieħed mill-elementi li jaffettwaw id-DNA tal-Unjoni Ewropea. Il-kwistjoni tal-Lvant tal-Mediterran, il-kwistjoni tar-relazzjoni mat-Turkija: dibattitu diffiċli wkoll. Nafu li din hija kwistjoni importanti ħafna biex niddefendu l-interessi ġeopolitiċi tagħna fit-terminu medju u fit-tul. Dan kien jeħtieġ li fit-terminu qasir nieħdu approċċ, li ħadna, f'konformità ma' dak li ddeċidejna f'Ottubru, billi f'Ottubru konna ssuġġerejna żewġ għażliet: għażla pożittiva, ibbażata fuq aġenda pożittiva, u għażla aktar restrittiva. Evalwajna s-sitwazzjoni u fil-konklużjonijiet tagħna ser taraw l-approċċ li ttieħed dwar dan is-suġġett. Kellna l-opportunità li, b'mod aktar rapidu, nikkonfermaw ukoll il-ħidma preparatorja mwettqa mit-timijiet diplomatiċi tagħna fil-qasam tas-sigurtà u tal-ġlieda kontra t-terroriżmu. Id-dibattitu fih innifsu ma kienx twil wisq, relattivament, minħabba li konna diġà ddedikajna ħafna enerġija għal suġġetti oħra. Kif tistgħu tindunaw, l-istess japplika għall-kwistjonijiet tal-viċinat fin-Nofsinhar tal-Ewropa. U fl-aħħar nett, dalgħodu, fil-preżenza ta' Christine Lagarde u Paschal Donohoe, kellna skambju estremament importanti fis-Summit tal-Euro dwar kif għandna nimpenjaw ruħna biex nappoġġaw l-irkupru ekonomiku lil hinn mill-istrument baġitarju li issa huwa vvalidat u li huwa massiv; jiġifieri kif nistgħu nkomplu nħeġġu lill-ministri għall-finanzi biex ikomplu jagħmlu progress dwar l-unjoni bankarja u l-kwistjoni tas-suq tal-kapital. Xtaqt ngħid ftit affarijiet, mhux ser nieħu fit-tul, u tassew nixtieq ngħid għal darb' oħra li ninsab kompletament konvint li dawn il-ftit sigħat tal-laqgħa tagħna kienu mument importanti għalina, fl-aħħar tal-2020 li kienet sena straordinarja, fil-veru sens tal-kelma, sena li kexxkxitna, li ħarbtitna u li sfidat iċ-ċertezzi tagħna. Nemmen li din il-laqgħa tal-Kunsill Ewropew kienet opportunità biex nuru s-saħħa silenzjuża tal-Unjoni Ewropea, biex nuru li l-unità, il-koerenza u l-fiduċja huma l-ingredjenti li abbażi tagħhom irridu npoġġu lill-Unjoni Ewropea fid-direzzjoni t-tajba billi ningħaqdu flimkien madwar suġġetti diffiċli u delikati li jeħtieġu sforzi kbar. Nixtieq nirringrazzja lill-Kapijiet ta' Stat u ta' Gvern kollha, lit-timijiet tagħhom li ġew mobilizzati, u naturalment nixtieq nirringrazzja lill-Kummissjoni Ewropea għall-appoġġ u l-impenn tagħha biex tikkontribwixxi għall-ħidma tagħna. U fuq kollox, dwar ir-rwol ta' tmexxija tal-presidenza Ġermaniża nixtieq nesprimi l-pjaċir kbir tiegħi li matul dawn l-aħħar sitt xhur ħdimt b'mod personali kważi kuljum, jew fi kwalunkwe każ kull ġimgħa, ma' Angela Merkel biex, pass pass, nieħdu d-deċiżjonijiet li kellna nieħdu. Ara l-paġna tal-laqgħa